b'\n_START_ARTICLE_\nAlgirdas Taminskas\n_START_PARAGRAPH_\nAlgirdas Taminskas (g. 1962 m. vasario 9 d. Bir\xc5\xbeuose) \xe2\x80\x93 teisininkas, teis\xc4\x97tyrininkas civilistas, vienas i\xc5\xa1 \xc5\xa1iuolaikin\xc4\x97s Lietuvos daiktin\xc4\x97s teis\xc4\x97s pagrind\xc4\x97j\xc5\xb3, vienas i\xc5\xa1 naujojo civil\xc4\x97s teis\xc4\x97s kodekso (LR CK) reng\xc4\x97j\xc5\xb3; Vilniaus universiteto Teis\xc4\x97s fakulteto docentas, Lietuvos Auk\xc5\xa1\xc4\x8diausiojo Teismo Civilini\xc5\xb3 byl\xc5\xb3 skyriaus teis\xc4\x97jas, buv\xc4\x99s Lietuvos vyriausiojo administracinio teismo bei Lietuvos Respublikos Konstitucinio Teismo teis\xc4\x97jas.\n_START_SECTION_\nI\xc5\xa1silavinimas, mokslin\xc4\x97, pedagogin\xc4\x97 veikla\n_START_PARAGRAPH_\n1986 m. Algirdas Taminskas baig\xc4\x97 teis\xc4\x97s studijas Vilniaus universiteto Teis\xc4\x97s fakultete, \xc4\xafgijo teisininko kvalifikacij\xc4\x85. _NEWLINE_Studijavo doktorant\xc5\xabroje, o nuo 1986 m. rugs\xc4\x97jo m\xc4\x97n. VU Teis\xc4\x97s fakulteto katedros asistentas, vyr. asistentas, d\xc4\x97stytojas, docentas. 1993 m. gruod\xc5\xbeio 17 d. Vilniaus Universitete apgyn\xc4\x97 teis\xc4\x97s krypties disertacij\xc4\x85 \xe2\x80\x9eNuosavyb\xc4\x97s teisini\xc5\xb3 santyki\xc5\xb3 pertvarkymo problemos Lietuvos Respublikoje\xe2\x80\x9c, socialini\xc5\xb3 moksl\xc5\xb3 teis\xc4\x97s krypties daktaras._NEWLINE_Nuo 1982 m. VU Teis\xc4\x97s fakulteto d\xc4\x97stytojas (d\xc4\x97sto kursus Daiktin\xc4\x97 teis\xc4\x97, Daiktin\xc4\x97s teis\xc4\x97s teorin\xc4\x97s ir praktin\xc4\x97s problemos). Savaranki\xc5\xa1kai arba kaip bendraautoris paskelb\xc4\x97 mokslini\xc5\xb3 straipsni\xc5\xb3. Yra Civilinio kodekso komentaro bendraautoris.\n_START_SECTION_\nTeis\xc4\x97s praktika\n_START_PARAGRAPH_\nNuo 1986 iki 1989 m. gamybin\xc4\x97s praktikos vadovas, nuo 1993 m. gegu\xc5\xbe\xc4\x97s m\xc4\x97n. iki 1994 m. gruod\xc5\xbeio m\xc4\x97n. LR Seimo Valstyb\xc4\x97s ir teis\xc4\x97s komiteto patar\xc4\x97jas, nuo 1994 m. gruod\xc5\xbeio m\xc4\x97n. iki 1999 m. vasario m\xc4\x97n. LR Seimo kontrolierius, Seimo kontrolieri\xc5\xb3 \xc4\xafstaigos vadovas, nuo 1999 m. spalio m\xc4\x97n. iki 2000 m. Auk\xc5\xa1tesniojo administracinio teismo teis\xc4\x97jas, nuo 2000 m. iki 2007 m. bir\xc5\xbeelio 20 d. Lietuvos vyriausiojo administracinio teismo teis\xc4\x97jas, nuo 2007 m. bir\xc5\xbeelio m\xc4\x97n. iki 2008 m. kovo m\xc4\x97n. Lietuvos Auk\xc5\xa1\xc4\x8diausiojo Teismo Civilini\xc5\xb3 byl\xc5\xb3 skyriaus teis\xc4\x97jas, nuo 2008 m. kovo m\xc4\x97n. iki 2017 m. Lietuvos Respublikos Konstitucinio Teismo teis\xc4\x97jas, nuo 2017 m. spalio Lietuvos Auk\xc5\xa1\xc4\x8diausiojo Teismo Civilini\xc5\xb3 byl\xc5\xb3 skyriaus teis\xc4\x97jas._NEWLINE_Nuo 2002 iki 2006 m. Teis\xc4\x97j\xc5\xb3 etikos ir drausm\xc4\x97s komisijos narys, nuo 2006 m. liepos m\xc4\x97n. Teis\xc4\x97j\xc5\xb3 garb\xc4\x97s teismo narys.'